Na osnovu člana 95 stav 3 Zakona o strancima ("Službeni list CG", br. 56/14 i 28/15), Ministarstvo unutrašnjih poslova, uz saglasnost Ministarstva održivog razvoja i turizma, donijelo je

**PRAVILNIK O BLIŽEM NAČINU PODNOŠENJA PRIJAVE I ODJAVE BORAVKA STRANCA PREKO TURISTIČKE ORGANIZACIJE**

**Član 1**

Ovim pravilnikom propisuje se bliži način podnošenja prijave i odjave boravka stranca koji boravi u Crnoj Gori u turističke svrhe, a ne koristi usluge davaoca smještaja, preko turističke organizacije u mjestu boravka (u daljem tekstu: turistička organizacija).

**Član 2**

Izrazi koji se u ovom pravilniku koriste za fizička lica u muškom rodu podrazumijevaju iste izraze u ženskom rodu.

**Član 3**

Stranac iz člana 1 ovog pravilnika, prijavu i odjavu boravka podnosi na propisanom obrascu u skladu sa propisom kojim se uređuje obrazac i način podnošenja prijave i odjave boravka stranca.

**Član 4**

Po prijemu prijave i odjave boravka iz člana 3 ovog pravilnika, turistička organizacija provjerava istinitost podataka uvidom u stranu putnu ispravu, odnosno ličnu kartu koju je izdao nadležni organ druge države i evidentira prijem prijave, odnosno odjave u odgovarajuću evidenciju.

Turistička organizacija prijavu i odjavu boravka iz člana 3 ovog pravilnika vrši na način što podatke iz obrasca prijave i odjave boravka stranca unosi u evidenciju stranaca koji su prijavili, odjavili ili promijenili mjesto boravka, a koji borave u Crnoj Gori do 90 dana na osnovu vize za kratki boravak (viza C), vize za duži boravak (viza D) ili bez vize u skladu sa propisom o viznom režimu i stranaca koji su prijavili, odnosno odjavili mjesto u kojem privremeno borave, a kojima je izdata dozvola za privremeni boravak, privremeni boravak i rad i stalni boravak.

Unos podataka iz stava 2 ovog člana vrši se korišćenjem web servisa, ukoliko turistička organizacija posjeduje softver za registraciju gostiju ili putem web aplikacije, ukoliko ne posjeduje softver za registraciju gostiju.

**Član 5**

Ovaj pravilnik stupa na snagu osmog dana od dana objavljivanja u "Službenom listu Crne Gore".

**Broj:**

**Podgorica,\_\_\_\_\_\_\_2015. godine**

**Ministar,**

**mr Raško Konjević**